《飞云顶》
明代·冼桂奇

振衣千仞上，渺渺御天风。道遇餐霞子，山回采药翁。

石楼晴复雨，野径断还通。榻古荒苔没，庵残乱草封。

秋云半岭白，海日五更红。恍惚闻仙乐，依稀驾彩虹。

麻姑分竹叶，玉女献芙蓉。从此忘归路，优游四百峰。

作者简介：冼桂奇，字奕倩，号少汾，一号秋白。南海人。明世宗嘉靖十四年(一五三五)成进士。授工部主事，以忤权贵，改南京刑部。不久告归，奉母隐居罗浮山，日与名士游息歌咏。有《广居稿》、《鹤园稿》。清温汝能《粤东诗海》卷二三、清道光《广东通志》卷二七九有传。